ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ - Έκτη δημοσίευση του Elincs (σύμφωνα με το άρθρο 21 της οδηγίας 67/548/ΕΟΚ)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ - Έκτη δημοσίευση του Elincs (σύμφωνα με το άρθρο 21 της οδηγίας 67/548/ΕΟΚ)

(Kείμεvo που αφoρά τov EOX)

Σύμφωνα με την απόφαση 85/71/ΕΟΚ της Επιτροπής, της 21ης Δεκεμβρίου 1984 [1], ο κατάλογος των χημικών ουσιών που κοινοποιούνται δυνάμει της οδηγίας 67/548/ΕΟΚ [2] (στο εξής «οδηγία») περί προσεγγίσεως των νομοθετικών, κανονιστικών και διοικητικών διατάξεων που διέπουν την ταξινόμηση, συσκευασία και επισήμανση επικίνδυνων ουσιών (Elincs) δημοσιεύεται στην Επίσημη Εφημερίδα της Ευρωπαϊκής Ένωσης.

[1] ΕΕ L 30, 02.02.1985, σελ. 33

[2] ΕΕ L 196, 16.8.1967, σελ. 1, οδηγία όπως τροποποιήθηκε την τελευταία φορά με την οδηγία 2001/59/EK (EE L 225, 21.8.2001, σελ. 1).

Ο παρών κατάλογος αντικαθιστά τον προηγούμενο [3]και περιέχει όλες τις χημικές ουσίες που κοινοποιήθηκαν έως τις 30 Ιουνίου 1998 σύμφωνα με το άρθρο 7 της οδηγίας.

[3] ΕΕ L 72, 11.03.2000, σελ. 1.

Ο παρών κατάλογος συμπληρώνει τον Ευρωπαϊκό Κατάλογο των Χημικών Ουσιών που κυκλοφορούν στο Εμπόριο (Einecs), ο οποίος δημοσιεύτηκε στις 15 Ιουνίου 1990 [4] και περιέχει όλες τις ουσίες που είχαν κυκλοφορήσει στην αγορά μέχρι 18 Σεπτεμβρίου 1981. Εκτός από τις εξαιρέσεις τις προβλεπόμενες στα άρθρα 1 και 13 της οδηγίας, όλες οι ουσίες που κυκλοφορούν στην κοινοτική αγορά ή, προκειμένου για νέες ουσίες, που κοινοποιήθηκαν το αργότερο μέχρι 30 Ιουνίου 1998, συμπεριλαμβανομένων ουσιών που αποτελούν συστατικά παρασκευασμάτων, εμφαίνονται είτε στον Einecs είτε στον Elincs.

[4] ΕΕ C 146Α, 15.6.1990, σελ.1.

Εκτός από τις ως άνω εξαιρέσεις, ουσίες που διακινούνται στην αγορά και δεν εμφαίνονται ούτε στον Elincs ούτε στον Elincs πρέπει να έχουν κοινοποιηθεί ή να κοινοποιηθούν σύμφωνα με την οδηγία, οπότε και θα συμπεριληφθούν σε νεότερη έκδοση Elincs.

Εντούτοις, η παρουσία μιας ουσίας στον Elincs δεν απαλλάσσει νέους εισαγωγείς ή/και παραγωγούς που την διαθέτουν στην κοινοτική αγορά από την υποχρέωση κοινοποίησης σύμφωνα με την οδηγία. Εάν όμως η ουσία έχει ήδη κοινοποιηθεί, και σε ό,τι αφορά τον τεχνικό φάκελο, η αρμόδια αρχή μπορεί να δεχτεί όπως ο εκάστοτε τελευταίος κοινοποιών παραπέμπει στα αποτελέσματα μελετών που πραγματοποιήθηκαν από προηγούμενους, με τη γραπτή συμφωνία των τελευταίων, ώστε να αποφεύγεται κατά το δυνατόν η επανάληψη δοκιμών κατά τις οποίες χρησιμοποιούνται σπονδυλωτά.

Σύμφωνα με την απόφαση 85/71/ΕΟΚ, η ταξινόμηση των ουσιών συγκαταλέγεται στον Elincs μόνο εάν έχει εγκριθεί επισήμως σε κοινοτικό επίπεδο, οπότε και δημοσιεύεται στο παράρτημα Ι της οδηγίας. Οι λοιπές επικίνδυνες ουσίες του καταλόγου, που ταξινομούνται προσωρινώς από τον κοινοποιούντα, βρίσκονται στη διαδικασία της επίσημης ταξινόμησης, η οποία και θα συγκαταλεγεί σε νεότερη έκδοση του Elincs.

Ανακοίνωση της Επιτροπής σύμφωνα με το άρθρο 2 της απόφασης 85/71/ΕΟΚ της Επιτροπής, της 21ης Δεκεμβρίου 1984, σχετικά με τον κατάλογο των χημικών ουσιών που κοινοποιούνται δυνάμει της οδηγίας 67/548/ΕΟΚ περί προσεγγίσεως των νομοθετικών, κανονιστικών και διοικητικών διατάξεων που διέπουν την ταξινόμηση, συσκευασία και επισήμανση επικίνδυνων ουσιών

Elincs

(European list of notified chemical substances)

(Ευρωπαϊκός κατάλογος κοινοποιημένων χημικών ουσιών)

ΕΠΕΞΗΓΗΜΑΤΙΚΟ ΣΗΜΕΙΩΜΑ

Ο ευρωπαϊκός κατάλογος κοινοποιημένων χημικών ουσιών (Elincs) δημοσιεύεται δυνάμει της απόφασης 85/71/ΕΟΚ [5] της Επιτροπής και περιέχει όσες χημικές ουσίες κοινοποιήθηκαν στην Κοινότητα έως τις 30 Ιουνίου 1998 σύμφωνα με το άρθρο 7 της οδηγίας 67/548/ΕΟΚ [6] (στο εξής «οδηγία»). Ο κατάλογος προβλέπεται να ενημερώνεται σε ετήσια βάση.

[5] ΕΕ L 30, 02.02.1985, σελ. 33

[6] ΕΕ L 196, 16.8.1967, σελ. 1, οδηγία όπως τροποποιήθηκε την τελευταία φορά με την οδηγία 2001/59/EK (EE L 225, 21.8.2001, σελ. 1).

Κάθε λήμμα του καταλόγου αντιστοιχεί σε μία χημική ουσία, για την οποία όμως μπορεί να υποβάλλονται ένας ή περισσότεροι φάκελοι από διαφόρους εισαγωγείς ή/και παραγωγούς.

Για κάθε ουσία δίδονται τα ακόλουθα στοιχεία, εφόσον παρουσιάζουν ενδιαφέρον και δεν είναι εμπιστευτικά:

α) Αριθμοί

Αριθμός EK: // αριθμός που δίδεται από την Ευρωπαϊκή Επιτροπή

Αριθμοί φακέλου: // προηγείται ο αριθμός του πρώτου φακέλου που παρελήφθη σε οποιοδήποτε κράτος μέλος για την εκάστοτε ουσία, ακολουθούμενος από όλους τους άλλους αριθμούς φακέλου.

Ο αριθμός φακέλου παρουσιάζει την εξής εικόνα: xx - xx - xxxx.

Τα δύο πρώτα ψηφία εμφαίνουν το έτος κοινοποίησης, τα δύο επόμενα το κράτος μέλος στο οποίο κοινοποιήθηκε η ουσία και τα τέσσερα τελευταία τον αριθμό του φακέλου με τη χρονολογική σειρά παραλαβής στην εκάστοτε χώρα. Οι κωδικοί των κρατών μελών έχουν ως εξής: 01: Γαλλία, 02: Βέλγιο, 03: Κάτω Χώρες, 04: Γερμανία, 05: Ιταλία, 06: Ηνωμένο Βασίλειο, 07: Ιρλανδία, 08: Δανία, 09: Λουξεμβούργο, 10: Ελλάδα, 11: Ισπανία, 12: Πορτογαλία, 13: Φινλανδία, 14: Αυστρία, 15: Σουηδία, 16: Νορβηγία

β) Ταυτοποίηση της ουσίας

Σύμφωνα με το παράρτημα της απόφασης 85/71/ΕΟΚ, κάθε ουσία αναγνωρίζεται με τις εμπορικές της ονομασίες και τη χημική της ονομασία ή μόνο με τις εμπορικές της ονομασίες εάν η αρμόδια αρχή δεχτεί αίτημα του κοινοποιούντος να παραμείνει εμπιστευτική η χημική ονομασία για λόγους επαγγελματικού απορρήτου.

Με βάση το παραπάνω εδάφιο, για κάθε ουσία δίδονται στον κατάλογο τα ακόλουθα στοιχεία ταυτοποίησης:

Εμπορικές ονομασίες: όλες οι εμπορικές ονομασίες με τις οποίες διακινείται στην κοινοτική αγορά η εκάστοτε ουσία.

Χημική ονομασία: είναι κατά κανόνα η ονομασία της ουσίας σύμφωνα με τους κανόνες της Διεθνούς Ένωσης Καθαρής και Εφαρμοσμένης Χημείας (IUPAC). Εάν δεν είναι δυνατή η ακριβής ονοματοδοσία της ένωσης (π.χ. όταν η ουσία δεν είναι επακριβώς ορισμένη), δίδεται μια ονομασία σύμφωνα με τους κανόνες ταυτοποίησης τέτοιων ουσιών στον Ευρωπαϊκό Κατάλογο των Χημικών Ουσιών που κυκλοφορούν στο Εμπόριο (Einecs) [7]. Μερικές χημικές ονομασίες που περιέχονται στην πέμπτη δημοσίευση του Elincs [8] τροποποιήθηκαν σύμφωνα με την κοινοποίηση και τους κανόνες ονοματολογίας της IUPAC.

[7] ΕΕ C 146Α, 15.6.1990, σελ.1

[8] ΕΕ L 72, 11.03.2000, σελ. 1

- Λήμμα Elincs θα θεωρείται ως (μεμονωμένη) ουσία όταν το κύριο συστατικό απαντά σε περιεκτικότητα 80% τουλάχιστον (SNIF [9], υποδιαίρεση 1.1.0: μείγμα «όχι»). Η ουσία καταχωρείται στον Elincs με την ονομασία της (μεμονωμένης) ουσίας μόνο.

[9] Summary Notification Interchange Format

- Λήμμα Elincs θα θεωρείται ως μείγμα όταν το κύριο συστατικό απαντά σε περιεκτικότητα μικρότερη από 80% (SNIF, υποδιαίρεση 1.1.0: μείγμα «ναί»). Καταχωρούνται στον Elincs όλα τα συστατικά που απαντούν στο μείγμα σε περιεκτικότητα 10% τουλάχιστον.

Ελλείψει ενδείξεων περί του αντιθέτου, τα δευτερεύοντα συστατικά και οι προσμείξεις δεν αναφέρονται στον Elincs. Οπωσδήποτε, πάντως, εμφαίνονται και στα στοιχεία ταυτοποίησης, εφόσον συμβάλλουν σημαντικά στην ταξινόμηση της ουσίας.

Οι νέοι κανόνες εφαρμόστηκαν σε όλες τις κοινοποιήσεις και τα δελτία κοινοποιήσεων από την τέταρτη δημοσίευση του Elincs και εντεύθεν. Διενεργείται συστηματική εξέταση όλων των εγγραφών στο Elincs.

γ) Ταξινόμηση

Πρόκειται για ταξινόμηση της εκάστοτε ουσίας σύμφωνα με το παράρτημα Ι της οδηγίας.

Η υποδιαίρεση αυτή συμπληρώνεται εάν η ουσία έχει αποκτήσει εναρμονισμένη ταξινόμηση σε κοινοτικό επίπεδο σύμφωνα με το άρθρο 4 της οδηγίας και η ταξινόμηση αυτή έχει δημοσιευτεί στο παράρτημα Ι αυτής.

Όταν μια ουσία έχει ταξινομηθεί ως επικίνδυνη χωρίς ακόμη να έχει καταχωρηθεί στο παράρτημα Ι, σημειώνεται αστερίσκος στην εν λόγω υποδιαίρεση.

Σημείωση:

Αναφορικά με την επισήμανση της ουσίας, ανατρέχουμε στους κανόνες που θεσπίζονται στην οδηγία, ιδιαιτέρως δε στα άρθρα 4 και 23 και στο παράρτημα VI (γενική ταξινόμηση και απαιτήσεις επισήμανσης επικίνδυνων ουσιών και παρασκευασμάτων).

ΠΑΡΑΡΤΗΜΑ

>ΘΕΣΗ ΠIΝΑΚΑ>